  Виталий Пронин  Туэ гужем Удмурт кун университетысь студентъёслы яркыт тодэ ваёнъёс кузьмаз. 90 пала егитъёс ар ӵоже мылысь-кыдысь дышетскемзы, вормонъёссы понна Сьӧд зарезь дуре шутэтскыны ветлӥзы. Пӧлазы шеди мон но.Крымлэн инкуазеныз тодматсконмы кутскиз Сьӧд зарезь бордысен. Син азямы усьтӥськиз чильк-вальк тулкымъёсын кисьтаськись но ярдурен уйылӥськыса шудӥсь бадӟым ву.Аспӧртэм лымшор улосын ваньмыз паймымон но выль потэ. Векчи тулкымъёс ог-огзылэсь пегӟыны тыршо кадь. Йыромем  чорыг  эшъёссэ сутон понна быжыныз чупыресгес выретэ. Вуын медузаос уяло. Инмын чарланъёс (чайкаос) ог-огенызы вераськон мыто.Паймытӥз кызлы укшась будос, кипарис нимаське. Солэн веньёсыз небытэсь, уг бышкало, кускылиез туж аспӧртэмлыко: котырес яке курегпуз выллем кузялэс луэ. Пинал писпулэн со кыкетӥ араз гинэ, пе, кылдэ. Асьме палан сливаез, абрикосэз магазинысь гинэ басьтыны луэ. Нош отын кидэ гинэ мыч но ческыт емышен утялскы. Кузялэс куаро писпу вылын курегпуз быдӟа вож емышъёс будо.  Матысен  учкытэк, ӧй чида, одӥгзэ ишкалтыса сьӧрам басьтӥ. Кема бергатӥ, кыӵе будослэн таӵе емышез? Берло ини веразы: грецкой мульы со.Зоркибыосты ми пичи дырысен кышкатэк киямы кутылӥмы, пӧртэм веранъёсын, куронъёсын инме лэзьямы. Лымшор палан соос паймымон лекесь вылӥллям: туж зол куртчылӥсько. Ялан пыжись шунды шорын улыса, турын-куаръёс куасьмемын, куалялюльы норемын. Кыдёкысен учкыса, куаръёс тӧдьы весен чеберъям кадь адско.Бадӟым каньонэз но Бахчисарай дворецэз адӟылытэк, Крыме вуылэм кадь уд поты, соин ми но отчы вамыштӥм. Инкуазен кылдытэм одӥгез синпелет - Бадӟым Крым каньон. Со  кылдэмын ог 2 миллион ар талэсь азьло. Гурезьёслэн ӝуждалазы 320 метр,  кузьдалазы 3 но ӝыны иськем пала. Котькуд турист мылкыд каре со гурезьёсы вуылыны. Та бадӟым вырйылъёслэн бордазы кыскись кужымзы вань. Трос иськемъёсты пыдын ортчыса но, жадёнэз уд валаськы, мылкыд выльме: оло чылкыт омыр, оло  юзмыт шуръёс кужымзэс сёто.Татчы вуись калык пӧлын озьы ик туж тодмо луэ Пиналмон тымет. Отын пыласькисьёс выль мылкыдын, пе, вуысь пото.  Сыӵе пичи тыосын гужем  5-8 градус шуныт сяна уг луы. Крымын улӥсьёслэн верамзыя, кезьыт вуэ куинь пол, пе, зымылоно, соку гинэ висёнъёсыд кошкозы.Тымет сярысь таӵе мадёссы вань. Улӥллям-вылӥллям песятаен песянай. Одӥг пол пересь тэле пулы кошкем,  кема ветлэменыз, жадем но сюрес вылаз шедем тыметын пыласькем. Гуртаз бертыса, кышноез тодмамтэ - азяз пинал пи сылэ. Картэз кузпалэзлы верам мар муген  пиналмемзэ. Бабушезлэн но егит  луэмез потэм. Кема возьмаз пияш пересезлэсь бертэмзэ. Чидамтэеныз  утчаны потэм. Нош Пиналмон тымет дорын, пе,  вож пинал гинэ бӧрдэ. Чурыт сямо  кышноез пиналмытӥсь вуын мултэс жомбылляськем.Мукетыз синпелет - Крымысь Гирей ханлэн Бахчисарайысь дворецез, таиз адями  киосын пӧрмытэмын ни. Ӵапак татчы азьло дауръёсы люкаськылӥллям Крымысь эксэйёс. Дворец кӧня ке люкетлэсь вылэм: татын ик улон-вылон юртъёс, палатаос, шор площадь, паймымон сад но шайвыл. Азьло аръёсы синпелет интыяськемын вылэм  18 гектар вылын, али быдӟалаез 4 но ӝыны гектар пала. Солэн пушказ пыриськод ке, паймымон  узыр суред усьтӥське: зарни сӥньысэн чильпаськемъёс, калык дӥськутъёс, пӧртэм тусьты-пуньы. Бадӟьым саклык висъяське фонтанъёсты утёнлы, соос али ке но туристъёсты паймыто но шумпотто. Александр Пушкин но, фонтанъёслэн чеберзылы синмаськыса, поэмазэ гожтӥз.Эшъёсынымы вуылӥмы Севастополе но. Герой-городын кык  кӧшкемыт ожмаськонъёс ортчизы. 19-тӥ дауре Крым война дыръя карез турокъёслэсь  утён понна ӟуч корабльёсты бухтаын выйтытоно луиз, озьы тушмон ӧз быгаты  город доры матэктыны.Быдӟым ожлэн нырысетӥ нуналъёсаз ик Севастополез инмысен пуштытъязы самолётъёс. Секыт ожъёс мынӥзы Малахов курганын. Али со синпелет лыдъяське, татысь башнялы 150 ар ини.Севастополь сярысь вераны туж трос луэ, солэн эшшо огез  бадӟым синпелетэз  -  вашкала грекъёсын пуктэм Херсонес город. Тросэз пуктӥськемъёс куашкамын ни ке но, грекъёслэн усто луэмзы шӧдӥське. Кылсярысь, театр сцена сыӵе утиськем, отын коть али ик пьеса шуд. Коньдон лэсьтон азбарын, усточи син азяд ик вашкала манетлэсь висъяськисьтэм уксё лэсьтоз. Зарезь дурын туж бадӟым гырлы, туспуктытэк кошкыны нокин уг ӵыды.Шутэтскон нуналъёс ӝог ортчизы. Сумкаос дасямын, кузьымъёс  басьтэмын.  Одӥг ласянь, татысь чик кошкем уг поты, мукет ласянь, вань адӟемдэ-кылэмдэ кинлы ке верам-усьтэм потэ.   Тау тыныд, Крым, сомында тодэ ваёнъёс кузьмамед понна.Ангелина Снигирёва, Удмурт кун университетын дышетскись.  